text: Se vous à ce point là fussiez, 
   Plenté d'estrumens oyssiez : 
   Vièles et sauterions, 
   Harpes, et gigues, et canons, 
   Leüs, rubebes et kitaires. 
   Et ot en pluseurs lieus nacaires 
   Qui moult très grant noise faisoient ; 
   Mais fors des routes mis estoient. 
   Cymbales, rotes, timpanons, 
   Et mandoires, et micanons 
   I ot, et cornes et douçaines, 
   Et trompes et grosses araines. 
   Cors sarrazinois et tabours 
   I avoit moult en lieus plusours. 
   Estrumens de mainte maniere 
   I ot, et avant et arriere, 
   De toutes pars et de tous lés, 
   Que je ne vous ai pas nonmés ; 
   Car de maint pays i estoient 
   Menestrel qui assez savoient 
   De ce k'afiert à menestrel, 
   Li un d'un et li autre d'el. 
  